АҞӘА, цәыббра 13 – Sputnik, Бадраҟ Аҩӡба. Владислав Арӡынба Имемориал ахь уназго, Адлеиба ихьӡ зху амҩа аиҭашьақәыргыларатә усурақәа хыркәшахоит мчыбжьык анаҩс аҳауатә ҭагылазаашьақәа иаҳнаҭыр, ҳәа иҳәеит Sputnik аинтервиу анеиҭоз ДСК "Гудаута" апрораб Батал Аргәын.
"Иахьазы 6 километрак рҟынӡа акаҭран ықәаҳҵахьеит. Аусурақәа ианаамҭоу рхыркәшаразы иахәҭаны иҟоу атехникала ҳаиқәшәоуп", — иҳәеит иара.
Апрораб иажәақәа рыла амҩа еиҟаратәны акаҭран ықәырҵоит.
"Акаҭран аҿыгҳара 5 сантиметрак иҟоуп, амҩа аҭбаара 12 — 14 метра инаӡоит", — иҳәеит Батал Аргәын.
Мышкы ахы-аҵыхәала аусуцәа 700 — 800 тонна акаҭран ықәырҵоит.
Адлеиба имҩа аремонт азуразы аӡбра рыдкылан Аминистрцәа Реилазаараҿы ԥхынгәы 26 2018 шықәса рзы. Амҩа аура 8 километрак иҟоуп.